**ΘΕΜΑ :** **Βεβαίωση ΠΟΥ περί μη υπέρβασης του ποσού των προς Απευθείας Ανάθεση Συμβάσεων**

Ημ/νία υποβολής ***21/09/2022***

**Ερώτηση**

Σύμφωνα με τις διατάξεις του άρθρου 118 παρ.5 του Ν.4412/2016, όπως τροποποιήθηκε από το άρθρο 50 του Ν.4782/2021: μπορούν να ανατεθούν από κάθε αναθέτουσα αρχή κατ’ έτος, μία ή περισσότερες συμβάσεις, συνολικού προϋπολογισμού μέχρι ποσοστού δέκα τοις εκατό (10%) των πιστώσεων της αναθέτουσας αρχής κατ’ έτος, για ανάθεση συμβάσεων έργων, μελετών και παροχής τεχνικών και λοιπών επιστημονικών υπηρεσιών, αντίστοιχα.

Συγκεκριμένα το μέγιστο όριο του ποσού που μπορεί να συνάπτει η Αναθέτουσα Αρχή ανέρχεται στο 10% των πιστώσεών του κατ` έτος, δλδ 10% επί του ποσού που είναι εγγεγραμμένο στο Τεχνικό Πρόγραμμα του Δήμου του τρέχοντος έτους.

Ερώτημα

Το ποσοστό 10% αφορά όλο το ποσό της σύμβασης ή αν είναι συνεχιζόμενη αφορά μόνο κατά το μέρος που βαρύνει τον τρέχοντα προϋπολογισμό( ετήσιο) και το υπόλοιπο το επόμενο έτος; Ευχαριστούμε για τη συνεργασία Με εκτίμηση

**Απάντηση:**

Σύμφωνα με το 4ο Πρακτικό της Ομάδας Εργασίας που συγκροτήθηκε με την με αριθ. πρωτ. 74177/22.03.2021 απόφαση του Γενικού Γραμματέα Υποδομών του Υπουργείου Υποδομών και Μεταφορών (ΑΔΑ: Ψ4ΜΙ465ΞΘΞ-ΗΣΤ), όπως τροποποιήθηκε με την υπ’ αριθ. 155641/14.6.2021 Απόφαση του Γενικού Γραμματέα Υποδομών του Υπουργείου Υποδομών και Μεταφορών (ΑΔΑ: 9ΕΨ4465ΧΘΞ-9ΣΖ) (Ερώτημα 1ο):

Με τις άνω παρατεθείσες διατάξεις τίθενται σχηματικά **δύο αθροιστικά εφαρμοζόμενες απαγορεύσεις για την απευθείας ανάθεση συμβάσεων έργων, μελετών και παροχής τεχνικών και λοιπών συναφών επιστημονικών υπηρεσιών**, με την πρώτη να εισάγει ρητή απαγόρευση σύναψης όμοιας σύμβασης για διάστημα 12 μηνών, της προθεσμίας να εκκινεί από την επομένη της υπογραφής της αρχικής σύμβασης, όχι μόνο με τον επιλεγέντα οικονομικό φορέα αλλά και με κάθε φυσικό ή νομικό πρόσωπο ελεγχόμενο από αυτόν και η δεύτερη η ετήσια ανάθεση τέτοιων συμβάσεων να μην υπερβαίνει σε ποσοστό το δέκα τοις εκατό (10%) των πιστώσεων της αναθέτουσας αρχής για τέτοιες συμβάσεις, **ήτοι βάση υπολογισμού του άνω ορίου αποτελεί ο προϋπολογισμός της κάθε αναθέτουσας αρχής για τέτοιες συμβάσεις και όχι ο συνολικός της προϋπολογισμός**. Από την επισκόπηση των εν λόγω διατάξεων **δεν προκύπτει ότι, εισάγεται οιαδήποτε παρέκκλιση σχετική με τις πηγές χρηματοδότησης των ανατιθέμενων ως άνω συμβάσεων και συνεπώς δεν δύναται να υποστηριχθεί ότι τυχόν χρηματοδότηση αυτών από άλλες πηγές (συγχρηματοδοτούμενα, δανειακές συμβάσεις κ.λπ.) κάμπτουν τις άνω ρητές απαγορεύσεις**. Σε τούτο κατατείνει τόσο η ρύθμιση της παρ. 6 του ιδίου άρθρου που εισάγει παρέκκλιση για συμβάσεις υλοποίησης δράσεων που αφορούν στην υλοποίηση έργων ΤΠΕ με αντικείμενο την εξασφάλιση της διαλειτουργικότητας των ψηφιακών υπηρεσιών ή τον εκσυγχρονισμό των ψηφιακών εργαλείων της Κεντρικής Διοίκησης, μόνο ως προς το ποσό, όσο και του άρθρου 52 ν. 4782/2021 «Συμβάσεις ενεργειών τεχνικής βοήθειας -Τροποποίηση του τίτλου και των παρ. 2, 3, 6, 7 και 8, κατάργηση της παρ. 5 και προσθήκη παρ. 9 και 10 στο άρθρο 119 του ν. 4412/2016» που επίσης δεν εισάγει την οιαδήποτε παρέκκλιση ως προς του απαγορευτικούς κανόνες των άνω κρίσιμων διατάξεων των παρ. των παρ. 4 και 5.

Ο νόμος δεν κάνει διαχωρισμό ανάλογα με την πηγή χρηματοδότησης, συνεπώς θεωρούμε ότι το ποσοστό του 10% θα πρέπει να ληφθεί σε σχέση με τις συνολικές εγγραφές στο Τεχνικό Πρόγραμμα του φορέα, ανεξάρτητα της πηγής χρηματοδότησης. Εάν ήθελε ο νομοθέτης να κάνει διαχωρισμό θα το όριζε ρητά.

Όσον αφορά τις πολυετείς συμβάσεις, το ποσό που θα ληφθεί υπόψη είναι το ποσό που αφορά το τρέχον έτος. Ούτως ή άλλως στο Τεχνικό Πρόγραμμα και στον Προϋπολογισμό πρέπει να αναγράφονται μόνο εκείνα τα τμήματα - ποσά του έργου που αφορούν τη δαπάνη του έτους αυτού και όχι το σύνολο της δαπάνης του έργου.